MANIFEST PENTRU VIAȚĂ
„Marșul pentru Viață” are loc anual cu scopul afirmării dreptului la viață al tuturor persoanelor începând de la momentul concepției. Noi, participanții, ne adresăm prin acest MANIFEST tuturor celor care doresc o schimbare morală - și în primul rând tinerilor - pentru ca împreună să cerem:
1. Stoparea genocidului avortului, care durează de 55 de ani și a înregistrat OFICIAL mai mult de 22.000.000 de victime. Noi înșine suntem supraviețuitori ai legalizării avortului în România, în 1957. 
2. Oferirea de alternative la avort prin susținerea femeilor în dificultate, prin încurajarea economică a natalității și prin încurajarea adopției. Sprijinirea familiilor cu copii cu afecțiuni genetice și congenitale. 
3. Cercetarea consecințelor celor aproape 55 de ani de avort legal în România, prin investigarea riguroasă a efectelor avortului asupra femeii (cancere, infertilitate, afecțiuni psihice) și familiei. 
4. Informarea, prin campanii publice, asupra consecințelor nefaste ale avortului și utilizării contraceptivelor. 
5. Recunoașterea fătului ca al doilea pacient și introducerea terapiei fetale pentru înlocuirea eugenismului și a eutanasierii prenatale a copiilor cu afecțiuni genetice.  
6. Cercetarea adevăratelor cauze ale infertilității în România și introducerea alternativelor etice la fertilizarea in vitro. Monitorizarea strictă a clinicilor care efectuează fertilizări in vitro și încetarea finanțării acestora din fonduri publice. 
7. Stăvilirea falsei „educații sexuale”, care instigă la promiscuitate și conduce la creșterea avorturilor și sarcinilor la adolescente. Promovarea unei educații bazate pe formarea caracterului și încurajarea castității. Recunoașterea reală a rolului primordial al părinților în educația copiilor lor. 
8. Interzicerea promovării culturii pornografice.
9. Susținerea de către toți cetățenii responsabili a politicienilor favorabili unei culturi a vieții. 
10. Colaborarea tuturor forțelor pro-vita din România.
Criza economică, cea politică și cea demografică sunt doar consecințe ale profundei crize morale. Aceasta este adevăratul pericol la adresa societății și împotriva acesteia trebuie să ne îndreptăm cu prioritate.

Numai printr-un prezent curajos și moral putem fundamenta un viitor frumos pentru noi și copiii noștri, într-o țară binecuvântată de Dumnezeu!
www.marsulpentruviata.ro
